
Uznesenie Okresný súd Poprad v spore žalobcov: 1./ A. B., nar. XX.XX.XXXX, bytom C. D. XXXX/XX, XXX XX E., 2./ E. B., nar. XX.XX.XXXX, bytom C. D. XXXX/XX, XXX XX E., t. č. 50389 Wesseling, Nemecká spolková republika, 3./ F. G. B., Dis. art., nar. XX.XX.XXXX, bytom A. H. XXX/XX, XXX XX I., všetci právne zastúpení: Mgr. Adrián Bobko, advokát so sídlom Námestie sv. Egídia 78, 058 01 Poprad, proti žalovaným: 1./ A. A., nar. XX.XX.XXXX, bytom XXX XX J. XXX, 2./ K. D., nar. XX.XX.XXXX, bytom F. XXXX/X, XXX XX A., 3./ L. M., nar. XX.XX.XXXX, bytom C. E. XXXX/X, XXX XX G., o určenie vlastníckeho práva k nehnuteľnosti, t a k t o rozhodol: I. Konanie sa z a s t a v u j e. II. Náhrada trov konania sa žalovaným n e p r i z n á v a. odôvodnenie: 1. Žalobou doručenou dňa 03.04.2024 sa žalobcovia domáhali na žalovaných určenia vlastníckeho práva k nehnuteľnosti a náhrady trov konania. 2. Keďže súdny poplatok zo žaloby, ktorý je splatný podaním žaloby, zaplatený nebol a žalobcom nebolo priznané oslobodenie od platenia súdneho poplatku, súd výzvou zo dňa 08.04.2024 vyzval žalobcov, aby súdny poplatok za žalobu vo výške 90,- eur vyrubený podľa položky 1 písm. b) časti I. sadzobníka súdnych poplatkov tvoriaceho prílohu zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „zákon o súdnych poplatkoch“) v spojení s § 6 ods. 3 zákona o súdnych poplatkoch zaplatili v lehote 10 dní od doručenia výzvy. Súd žalobcov zároveň poučil, že ak poplatok v lehote zaplatený nebude, súd konanie zastaví. 3. Podľa § 14 ods. 1 zákona o súdnych poplatkoch ak tento zákon neustanovuje inak, na konanie vo veciach poplatkov sa primerane použijú ustanovenia Civilného sporového poriadku okrem § 357 písm. a). 4. Podľa § 14 ods. 4 zákona o súdnych poplatkoch v konaní podľa tohto zákona koná a rozhoduje vyšší súdny úradník vrátane rozhodovania o zastavení konania. Sudca v konaní koná a rozhoduje o sťažnostiach proti rozhodnutiam vyššieho súdneho úradníka. Ak sa sťažnosti vyhovie v plnom rozsahu, rozhodnutie nemusí obsahovať odôvodnenie. 5. Podľa § 5 ods. 1 písm. a) zákona o súdnych poplatkoch poplatková povinnosť vzniká: podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť.
6. Podľa položky 1 písm. b) časti I. Sadzobníka súdnych poplatkov, ktorý tvorí prílohu zákona o súdnych poplatkoch sa uhrádza súdny poplatok zo žaloby alebo z návrhu na začatie konania, ak nemožno predmet konania oceniť peniazmi vo výške 140 eur. 7. Podľa § 10 ods. 1 zákona o súdnych poplatkoch ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 8. V zmysle § 10 ods. 2 písm. a) zákona o súdnych poplatkoch pre nezaplatenie poplatku prvostupňový súd konanie nezastaví, ak už začal konať vo veci samej. 9. Podľa § 10 ods. 3 zákona o súdnych poplatkoch prvoinštančný súd zruší uznesenie o zastavení konania pre nezaplatenie súdneho poplatku, ak bol súdny poplatok zaplatený v lehote určenej súdom podľa odseku 1 alebo ak sú na to dôvody podľa odseku 2. 10. Podľa § 118 ods. 1 zákona č. 160/2015 Z. z. Civilného sporového poriadku v znení neskorších predpisov (ďalej len ,,CSP“) ak tento zákon neustanovuje lehotu na vykonanie úkonu, môže ju určiť súd. 11. Podľa § 121 ods. 2 CSP do plynutia lehoty určenej podľa dní sa nezapočítava deň, keď nastala skutočnosť určujúca začiatok lehoty. 12. Podľa § 121 ods. 4 CSP ak koniec lehoty pripadne na sobotu alebo deň pracovného pokoja, je posledným dňom lehoty najbližší nasledujúci pracovný deň. 13. Právnemu zástupcovi žalobcov bola výzva riadne doručená dňa 22.04.2024 ako vyplýva z doručenky založenej v súdnom spise. Lehota na zaplatenie súdneho poplatku tak uplynula dňa 02.05.2024, vyrubený poplatok však v lehote, ani do dnešného dňa, zaplatený nebol. 14. Žalobcovia si nesplnili svoju povinnosť zaplatiť súdny poplatok v stanovenej lehote za žalobu vo výške 90,- eur ani po výzve na zaplatenie súdneho poplatku, ktorá im bola spolu s poučením o následkoch nezaplatenia riadne doručená, súd preto v súlade s § 10 ods. 1 zákona o súdnych poplatkoch konanie zastavil. 15. Podľa § 256 ods. 1 CSP ak strana procesne zavinila zastavenie konania, súd prizná náhradu trov konania protistrane. 16. Výrok o trovách konania sa opiera o ust. § 256 ods. 1 CSP, a to z dôvodu zavinenia zastavenia konania zo strany žalobcov. 17. Žalobcovia tým, že nezaplatili súdny poplatok v lehote zavinili, že konanie sa muselo zastaviť. Je však nepochybné, že žalovaným v súvislosti s týmto konaním nevznikli žiadne trovy konania, preto súd pri aplikácii citovaného zákonného ustanovenia o trovách konania rozhodol tak, ako je to uvedené vo výrokovej časti tohto uznesenia, teda žalovaným žiadne trovy konania nepriznal. Poučenie: Proti tomuto uzneseniu odvolanie nie je prípustné. Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania.
Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. V sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku.

